Telia alkaa toimittaa valtiolle tietoa suomalaisten liikkeistä anonymisoidusti heidän puhelinverkon tietoihin perustuen.

Telia seuraa ihmismassojen liikkeitä anonymisoidusti kännykkädatansa perusteella. Nyt tiedoilla aletaan seurata viranomaisten päätösten tehokkuutta.­

Teleoperaattori Telia kertoi perjantaina auttavansa valtioneuvostoa koronataistelussa toimittamalla sille tietoa ihmisten liikkeistä kolmeksi kuukaudeksi.

Tiedotteen mukaan Telian paikkatietopalvelu tarjoaa anonymisoitua tietoa ihmisvirtojen liikkeistä viranomaisten päätösten tueksi. Jo aiemmin Suomessa käytetty Crowd Insights -palvelu tuottaa dataa nyt poikkeustilanteen vaatimuksiin.

Telian sijaintitieto ei perustu gps:ään, vaan puhelinverkon tukiasemiin, joihin puhelimet ovat jatkuvasti yhteydessä. Tiedot ovat nimettömiä, eli niistä ei ole mahdollista päätellä yksittäisen kansalaisen liikkeitä. Data kelpaa suurten ihmisvirtojen liikkeiden seurantaan ja perustuu päätelaitteiden kytkeytymiseen mobiiliverkkoon eri paikoissa. Telian luvut yleistetään koskemaan koko väestöä laskennallisesti.

Valtioneuvosto saa käyttöönsä jatkuvasti päivittyvää tietoa maakuntien välisestä liikkumisesta.

– Halusimme tiedot käyttöömme, jotta voimme seurata hallituksen päätösten vaikuttavuutta. Tietoa käytetään osana johtamista tukevaa kokonaistilannekuvaa, valtioneuvoston turvallisuusjohtaja Ahti Kurvinen sanoo tiedotteessa.

Matkapuhelinten sijaintitietoja on alettu käyttää hyväksi eri maissa koronan vastaisessa kamppailussa. Saksassa kehitetään mobiilisovellusta, joka seuraa käyttäjän sijaintia ja varoittaa altistumisesta, jos hänen lähellään hiljattain ollut käyttäjä sairastuu. Periaatteessa tällainen sovellus voisi olla mahdollinen Suomessakin, liikenne- ja viestintäministeriössä pohditaan.

On pelätty, että monet toimet ihmisten tarkkailemiseksi koronan takia voivat lopulta jäädä pysyviksi. NSA-vuotaja Edward Snowden varoitti äskettäin lopputulemasta, jossa pandemian jälkeen herätään uuden isoveliyhteiskunnan olemassaoloon.